
Arbeidsmedier i varmepumper

Varmepumper og kjøleanlegg bruker arbeidsmedium (også kalt kuldemedium) ved overføring av energi. Det er vanskelig å unngå lekkasjer fra et varmepumpeanlegg, og større eller mindre mengder gass kan sive ut og påvirke atmosfæren i ulik grad. Noen gasser har et svært stort skadepotensial, og bør derfor unngås. 

Skadepotensial (GWP) for ulike arbeidsmedier
Arbeidsmediets GWP-verdi beskriver gassens styrke som drivhusgass i forhold til CO2 (karbondioksid). Kort forklart beskriver verdien hvor stort skadepotensial gassen har når det kommer til global oppvarming, jo høyere GWP jo større skade. Naturlige arbeidsmedier har lav GWP, mens syntetiske arbeidsmedier har høy GWP. Syntetiske arbeidsmedier har altså et adskillig større skadepotensial enn naturlige arbeidsmedier.

Forbud mot skadelige arbeidsmedier
Regler på hvor høy GWP-verdi som tillates blir stadig strengere. Eksempelvis har EU revidert den såkalte «f-gass-forordningen», hvor det er satt krav om å fase ut bruk av fluorholdige klimagasser, som er mye brukt i varmepumpeteknologi. Fluorholdige gasser er kjemisk fremstilt (syntetisk), og har et høyt potensial for globalt oppvarming. Mer informasjon om dette finnes blant annet på hjemmesidene til Miljødirektoratet.

Valg av arbeidsmedium
Leverandører bør utfordres på å tilby varmepumper med naturlig arbeidsmedium. Anlegget skal leve i 20 – 25 år, og arbeidsmedium må etterfylles jevnlig. Regjeringen har varslet økte avgifter på klimagasser frem mot 2030. Ved valg av varmepumpe med syntetisk arbeidsmedium kan vedlikehold derfor bli kostbart, og i verste fall kan det medføre at anlegget må konverteres eller byttes ut selv om det fremdeles har lang levetid igjen.

Dette bør vurderes:

· Tilgjengelighet
Vurder om arbeidsmediet også vil være tilgjengelig for etterfylling et godt stykke frem i tid.

· Driftsområde
Vurder driftsområde for arbeidsmediet, ulike arbeidsmedier egner seg for ulike temperaturområder.

· Risiko
Vurder sikkerhet opp mot installering og drift av anlegget. Enkelte arbeidsmedier kan være brannfarlige og/eller giftige.

· Effektivitet
Vurder om arbeidsmediet er hensiktsmessige i forhold til hvor effektiv varmepumpen er.

· Kostnader
Arbeidsmediet kan legge føringer for anleggets materialer, og størrelse på komponenter og rør, noe som også kan påvirker totalkostnaden. Vurder både dette, og fremtidige kostnader til drift og vedlikehold, inkludert etterfylling av arbeidsmedium (i hele levetiden til anlegget).

